KOMISIJAS LĒMUMS

(2005. gada 14. aprīlis),

ar ko nosaka ekoloģiskos kritērijus Kopienas ekomarķējuma piešķiršanai kempinga pakalpojumam

(izziņots ar dokumenta numuru K(2005) 1242)

(Dokuments attiecas uz EEZ)

(2005/338/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Eiropas Parlamenta un Padomes 2000. gada 17. jūlija Regulu (EK) Nr. 1980/2000 par pārskatītu Kopienas ekoetiķetes (ekomarķējuma) piešķiršanas programmu (1), un jo īpaši tās 6. panta 1. punkta otro apakšpunktu un V pielikuma 2. punkta sesto apakšpunktu,

pēc apspriešanās ar Eiropas Savienības Ekomarķējuma komiteju,

tā kā:

Attiecībā uz maksām, kas ir saistītas ar mikrouzņēmumu ekomarķējuma pieteikumiem un mikrouzņēmumu ekomarķējuma izmantošanu, kā noteikts Komisijas 1996. gada 3. aprīļa Ieteikumā 96/280/EK attiecībā uz mazo un vidējo uzņēmumu definīciju (2) , lai ņemtu vērā mikrouzņēmumu ierobežotos resursus un to īpašo nozīmi šajā ražojumu grupā, ir lietderīgi nodrošināt maksas samazinājumu papildu tiem maksas samazinājumiem, kas paredzēti Regulā (EK) Nr. 1980/2000 un 5. pantā Komisijas 2000. gada 10. novembra Lēmumā 2000/728/EK, ar ko nosaka maksājumus par Kopienas ekomarķējuma pieteikumiem un ikgadējos maksājumus par to (3) .

IR PIEŅĒMUSI ŠO LĒMUMU.

1. pants

Ražojumu grupa “kempinga pakalpojums” kā galveno pakalpojumu par maksu ietver nometnes vietu nodrošināšanu, kas noteiktā platībā ir aprīkota pārvietojamiem mājokļiem.

Tā arī ietver citas mītņu iespējas, kas ir piemērotas pajumtes nodrošināšanai viesiem un kolektīvās platības nodrošināšanai komunāliem pakalpojumiem, ja tās ir nodrošinātas noteiktā platībā.

“Kempinga pakalpojums”, kas ir nodrošināts šajā noteiktajā platībā saskaņā ar kempinga vadību vai īpašniekiem, var arī iekļaut ēdināšanu un izklaides pasākumus.

2. pants

Lai sniegtajam pakalpojumam piešķirtu Regulā (EK) Nr. 1980/2000 noteikto Kopienas ekomarķējumu kempinga pakalpojumam, nodrošinātajam pakalpojumam jāietilpst ražojumu grupā – “kempinga pakalpojums” - un jāatbilst šā lēmuma pielikuma A iedaļā noteiktajiem kritērijiem.

Turklāt kempinga pakalpojumam jāatbilst pietiekamam kritēriju skaitam, kas ir noteikti pielikuma B iedaļā, kur ikvienam kritērijam ir attiecināts punktu skaits. Kempingam jāiegūst vismaz:

Kopējo nepieciešamo punktu skaitu palielina par vienu papildu punktu gan par ēdināšanu, gan par izklaides pasākumiem, ja tādi tiek nodrošināti.

3. pants

1. Atkāpjoties no Lēmuma 2000/728/EK 1. panta 3. punkta, ja pieteikumu par ekomarķējuma piešķiršanu kempinga pakalpojumam iesniedzis mikrouzņēmums, pieteikuma maksu samazina par 75 % bez papildu samazinājuma iespējas.

2. Atkāpjoties no Lēmuma 2000/728/EK 2. panta 5. punkta 1. teikuma, minimālais ikgada maksājums vienam mikrouzņēmumam par ekomarķējuma izmantošanu ir EUR 100.

3. Kempinga pakalpojuma gada pārdošanas apjomu aprēķina, reizinot pakalpojuma cenu ar nakšņošanas skaitu, un iegūto rezultātu samazina par 50 %. Par pakalpojuma cenu uzskata vidējo maksu, ko kempinga apmeklētājs samaksā par nakšņošanu, ietverot visus pakalpojumus, kas nav par papildu maksu. Piemēro Lēmuma 2000/728/EK 2. pantā noteikto minimālā ikgadējā maksājuma samazinājumu.

4. Šajā lēmumā mikrouzņēmumi atbilst Komisijas 1996. gada 3. aprīļa versijas Ieteikumā 96/280/EK definētajiem.

4. pants

Administratīviem mērķiem ražojumu grupai “kempinga pakalpojums” piešķir kodu “26”.

5. pants

Ekoloģiskais kritērijs ražojumu grupai “kempinga pakalpojums”, kā arī saistītām vērtēšanas un pārbaudes prasībām ir spēkā 3 gadus no šā lēmuma paziņošanas dienas.

6. pants

Šis lēmums ir adresēts dalībvalstīm.

(1) OV L 237, 21.9.2000., 1. lpp.

(2) OV L 107, 30.4.1996., 4. lpp.

(3) OV L 293, 22.11.2000., 18. lpp. Lēmumā jaunākie grozījumi izdarīti ar Lēmumu 2003/393/EK (OV L 135, 3.6.2003., 31. lpp.).

PIELIKUMS

SISTĒMA

Kritēriju mērķi

Kritēriju mērķis ir ierobežot galveno ietekmi uz vidi trīs pakalpojuma dzīves cikla posmos (pirkšana, pakalpojuma sniegšana, atkritumi). Jo īpaši to mērķi ir:

— ierobežot enerģijas patēriņu,

— ierobežot ūdens patēriņu,

— ierobežot atkritumu rašanos,

— dot priekšroku atjaunojamo resursu un tādu vielu izmantošanai, kuras ir mazāk bīstamas videi,

— veicināt saziņu un izglītošanu vides jomā.

Specifikācijas

— Lēmuma 1. pantā minētie pārvietojamie mājokļi ir, piemēram, teltis, dzīvojamās piekabes, dzīvojamie transportlīdzekļi un tūristu furgoni. Mītnes, kas ir piemērotas pajumtes nodrošināšanai viesiem ir, piemēram, bungalo, iznomājami pārvietojamie mājokļi un dzīvokļi. Komunālo pakalpojumu kolektīvās platības ir, piemēram, mazgāšanās un ēdiena gatavošanas telpas, lielveikali un informācijas punkti.

Novērtēšanas un pārbaudes prasības

Konkrētas novērtēšanas un pārbaudes prasības ir norādītas uzreiz zem ikviena A un B iedaļā noteiktā kritērija.

Attiecīgos gadījumos var izmantot citas testa metodes un standartus, kas nav norādīti konkrētajam kritērijam, ja tos kā līdzvērtīgus ir atzinusi kompetentā iestāde, kura izvērtē pieteikumu.

Gadījumos, ja pieteikuma iesniedzējam jāiesniedz deklarācijas, dokumentācija, analīzes, testu pārskati vai citi pierādījumi par kritēriju ievērošanu, pieņem, ka to izcelsme var būt attiecīgi pats pieteikuma iesniedzējs un/vai tā piegādātājs(-i) un/vai to piegādātājs(-i) utt.

Attiecīgā gadījumā kompetentās iestādes var pieprasīt apliecinošus dokumentus un veikt neatkarīgas pārbaudes.

Kompetentās iestādes veic pārbaudes uz vietas.

Izvērtējot pieteikumus un uzraugot atbilstību kritērijiem, kompetentajām iestādēm ieteicams ņemt vērā atzītu vides vadības sistēmu, piemēram, EMAS vai ISO 14 001, īstenošanu.

(Piezīme: šādas vadības sistēmas īstenošana nav obligāta.)

A IEDAĻA

Kritēriji, kas minēti 2. panta 1. punktā

ENERĢIJA

1. Elektroenerģija, ko ražo no atjaunojamiem enerģijas avotiem

Vismaz 22 % elektroenerģijas ir no atjaunojamiem enerģijas avotiem, kā tas noteikts Eiropas Parlamenta un Padomes 2001. gada 27. septembra Direktīvā 2001/77/EK par tādas elektroenerģjas pielietojuma veicināšanu iekšējā elektrības tirgū, kas ražota, izmantojot neizsīkstošos enerģijas avotus (1).

Minēto kritēriju piemēro tikai kempingiem ar pieeju tirgum, kurā piedāvā elektroenerģiju no atjaunojamiem enerģijas avotiem.

Novērtēšana un pārbaude: pieteikuma iesniedzējs iesniedz elektroenerģijas piegādātāja deklarāciju (vai līgumu), norādot atjaunojamā(-o) enerģijas avota(-u) veidus, piegādātās atjaunojamo enerģijas avotu elektroenerģijas procentuālo daudzumu un norādi par maksimālo procentuālo daudzumu, ko var piegādāt. Saskaņā ar Direktīvu 2001/77/EK atjaunojamie enerģijas avoti ir atjaunojami nefosili enerģijas avoti (vēja, saules, ģeotermālo, viļņu, paisuma un bēguma, hidroenerģijas, biomasas enerģijas avoti, atkritumu izgāztuvēs un notekūdeņu attīrīšanas iekārtās iegūtās gāzes; biogāzes enerģijas avoti).

2. Akmeņogles un smagās eļļas

Kā enerģijas avotu neizmanto ne smagās eļļas, kuru sēra saturs pārsniedz 0,2 %, ne akmeņogles.

Šādu kritēriju piemēro tikai kempingiem, kuriem ir neatkarīga apkures sistēma.

Novērtēšana un pārbaude: pieteikuma iesniedzējs iesniedz minētā kritērija atbilstības deklarāciju, norādot izmantoto enerģijas avotu veidu.

3. Elektroenerģija apkurei

Vismaz 22 % kopējo telpu, iznomājamu naktsmītņu apkurei un karstajam ūdenim higiēnas vajadzībām izmantotās elektroenerģijas ir no atjaunojamiem enerģijas avotiem, kā tas noteikts Direktīvā 2001/77/EK.

Minēto kritēriju piemēro tikai kempingiem, kuriem ir neatkarīga elektriskās apkures sistēma un kuriem ir pieeja tirgum, kurā piedāvā elektroenerģiju no atjaunojamiem enerģijas avotiem.

Novērtēšana un pārbaude: pieteikuma iesniedzējs iesniedz minētā kritērija atbilstības deklarāciju, norādot apkurei izmantoto enerģijas avotu veidu un apjomu, kopā ar dokumentiem par izmantotajiem apkures katliem (siltuma ģeneratoriem), ja tādi ir.

4. Apkures katlu efektivitāte

Piešķirta ekomarķējuma spēkā esamības laikā nopirkta jebkura jauna apkures katla (siltuma ģeneratora) efektivitātei jābūt vismaz 90 %, kas mērīta atbilstoši Padomes 1992. gada 21. maija Direktīvai 92/42/EEK par efektivitātes prasībām jauniem karstā ūdens apkures katliem, kas tiek kurināti ar šķidriem vai gāzveida kurināmiem (2), vai atbilstoši attiecīgajiem ražojumu normatīviem un noteikumiem par šādiem katliem, kas nav ietverti šajā direktīvā.

Karstā ūdens katli ar šķidro vai gāzveida kurināmo, kā noteikts Direktīvā 92/42/EEK, atbilst efektivitātes standartiem, kas norādīti minētajā direktīvā.

Direktīvā 92/42/EEK neietverto apkures katlu efektivitāte atbilst ražotāja norādījumiem, kā arī valsts un vietējiem tiesību aktiem par efektivitāti.

Novērtēšana un pārbaude: pieteikuma iesniedzējs iesniedz tehnisko specifikāciju, ko sagatavo personas, kuras atbild par apkures katlu pārdošanu un/vai apkopi, norādot efektivitāti. Direktīvā 92/42/EEK noderīgā efektivitāte (izteikta %) ir noteikta kā attiecība starp radīto siltumu, ko novada uz apkures katla ūdeni, un neto siltumietilpības pie nemainīga kurināmā spiediena reizinājumu ar patēriņu, kas izteikts kurināmā daudzuma laika vienībā.

Direktīvas 92/42/EEK 3. pantā nav ietverti šādi apkures katli: karstā ūdens katli, kuriem var izmantot dažādus kurināmos, ieskaitot cieto kurināmo; aprīkojums momentānai karstā ūdens sagatavošanai; apkures katli, kuriem paredzēts izmantot kurināmos, kam īpašības ievērojami atšķiras no tām, kas piemīt parasti tirgotiem šķidrajiem un gāzveida kurināmajiem (rūpnieciskā dūmgāze, biogāze u.c.); plītis un ierīces, kas galvenokārt paredzētas, lai apsildītu telpas, kurās tās uzstādītas, un, kā papildu funkcija, lai nodrošinātu karsto ūdeni centrālapkurei un karsto ūdeni higiēnas vajadzībām.

5. Gaisa kondicionēšana

Piešķirta ekomarķējuma spēkā esamības laikā nopirktai jebkurai gaisa kondicionēšanas sistēmai ir vismaz energoefektivitātes B klase, kā noteikts Komisijas 2002. gada 22. marta Direktīvā 2002/31/EK, ar kuru Padomes Direktīvu 92/75/EEK īsteno attiecībā uz enerģijas etiķetēm mājsaimniecības gaisa kondicionieriem (3), vai ir atbilstoša energoefektivitāte.

Piezīme: Minēto kritēriju nepiemēro gaisa kondicionieriem, kas ir vai nu ierīces, kuras var izmantot arī citus enerģijas avotus, vai ierīces siltuma pārnešanai no gaisa uz ūdeni un no ūdens uz ūdeni, vai agregāti ar jaudu (dzesēšanas jaudu), kas pārsniedz 12 kW.

Novērtēšana un pārbaude: pieteikuma iesniedzējs iesniedz tehniskās specifikācijas, ko sagatavojuši profesionāli tehniķi, kas atbild par gaisa kondicionēšanas sistēmas uzstādīšanu, pārdošanu un/vai apkopi.

6. Logu siltumizolācija

Apsildāmās un/vai kondicionēta gaisa kopējās telpās un iznomātās naktsmītnēs visiem logiem ir attiecīga augstas pakāpes siltumizolācija atbilstoši vietējam klimatam un piemērotas pakāpes skaņas izolācija. (Minēto kritēriju nepiemēro iznomājamām dzīvojamām piekabēm/dzīvojamiem transportlīdzekļiem, ja tie nepieder kempinga vadībai.)

Novērtēšana un pārbaude: pieteikuma iesniedzējs iesniedz savu deklarāciju, ja tas ir pietiekami, vai profesionāla tehniķa deklarāciju, norādot atbilstību šim kritērijam.

7. Apkures vai gaisa kondicionēšanas izslēgšana

Ja apkure un/vai gaisa kondicionēšana automātiski neizslēdzas, kad logi ir atvērti, jābūt viegli pieejamai informācijai, kas atgādina viesim aizvērt logu(-s), ja ir ieslēgta apkure vai gaisa kondicionēšana.

Minēto kritēriju piemēro tikai kempingiem, kuriem ir apkure un/vai gaisa kondicionēšana.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī informācijas tekstu (attiecīgā gadījumā).

8. Apgaismojuma izslēgšana

Ja iznomājamā naktsmītnē nav automātiskas apgaismojuma(-u) izslēgšanas, viesiem jābūt viegli pieejamai informācijai ar lūgumu izslēgt apgaismojumu, izejot no naktsmītnes.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī informācijas procedūras.

9. Energoefektīvas spuldzes:

a) vienu gadu pēc pieteikuma iesniegšanas datuma kempingā vismaz 60 % visu spuldžu ir energoefektivitātes A klase, kā tas noteikts Komisijas 1998. gada 27. janvāra Direktīvā 98/11/EK, ar ko ievieš Padomes Direktīvu 92/75/EEK attiecībā uz mājsaimniecības spuldžu energoefektivitātes marķēšanu (4). To nepiemēro spuldzēm, kuru fiziskās īpašības neļauj tās aizstāt ar energoefektīvām spuldzēm;

b) vienu gadu pēc pieteikuma iesniegšanas datuma vismaz 80 % spuldžu, kas ir vietās, kur tās parasti ir ieslēgtas vairāk kā piecas stundas dienā, ir energoefektivitātes A klase, kā tas noteikts Direktīvā 98/11/EK. To nepiemēro spuldzēm, kuru fiziskās īpašības neļauj tās aizstāt ar energoefektīvām spuldzēm. Novērtēšana un pārbaude: pieteikuma iesniedzējs iesniedz deklarāciju par atbilstību abām šā kritērija daļām, kā arī norādi par izmantoto atšķirīgo spuldžu energoefektivitātes klasi.

ŪDENS

10. Ūdens apgāde

Kempings paziņo ūdens apgādes iestādei par tā vēlmi pāriet uz citu ūdens apgādi (piem., ūdensvada ūdens, virszemes ūdeņi), ja vietējā ūdens aizsardzības plāna pētījums liecina par lielu ietekmi uz vidi, izmantojot tā pašreizējo ūdens apgādi.

Minēto kritēriju piemēro tikai, ja kempings nesaņem ūdeni no ūdensvada.

Novērtēšana un pārbaude: pieteikuma iesniedzējs iesniedz iepriekšminēto deklarāciju, kā arī attiecīgos dokumentus, ietverot vietējā ūdens aizsardzības plāna pētījuma rezultātus (ja tādi ir), norādi par jebkādu nepieciešamo darbību un attiecīgās ieviestās darbības dokumentāciju.

11. Ūdens plūsma no krāniem un dušām

Ūdens plūsma no krāniem un dušām, izņemot vannas krānus, nepārsniedz 10 litrus minūtē.

Novērtēšana un pārbaude: pieteikuma iesniedzējs iesniedz šāda kritērija atbilstības deklarāciju, kā arī paskaidrojumu par to, kā kempings atbilst šim kritērijam, un attiecīgā gadījumā atbilstošo dokumentāciju.

12. Ūdens taupīšana vannas istabās un tualetēs

Sanitārajās labierīcībās un vannas istabās jābūt atbilstošai informācijai viesim par to, kā palīdzēt kempingam taupīt ūdeni.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī atbilstošās viesiem adresētās informācijas eksemplāru.

13. Atkritumu urnas tualetēs

Katrā tualetē ir atbilstoša atkritumu urna, un viesi aicina piemērotiem atkritumiem izmantot atkritumu urnu, nevis tualeti.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī viesiem adresētās informācijas eksemplāru.

14. Pisuāra noskalošana

Visiem pisuāriem ir automātiska (pieskaņota) vai manuāla noskalošanas sistēma, tāpēc pastāvīga ūdens noskalošana nenotiek.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī attiecīgo dokumentāciju par uzstādītajiem pisuāriem.

15. Noplūdes

Darbinieki ir apmācīti katru dienu pārbaudīt, vai nav redzamas noplūdes, un attiecīgā gadījumā veikt nepieciešamās darbības. Viesi aicina informēt darbiniekus par jebkuru noplūdi.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī atbilstošo dokumentāciju par apmācībā ietvertajām tēmām un viesiem adresētās informācijas eksemplāru.

16. Augu un apzaļumoto platību laistīšana

Ziedus un apzaļumotās platības parasti laista pirms pusdienlaika vai pēc saulrieta, ja tas nepieciešams atbilstoši reģionālajiem vai klimatiskajiem apstākļiem.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam.

17. Notekūdeņu attīrīšana

Visus notekūdeņus attīra.

Ja nav iespējams pievienoties vietējai notekūdeņu attīrīšanas iekārtai, kempingam ir sava attīrīšanas sistēma, kas atbilst attiecīgajiem vietējiem, valsts vai Eiropas tiesību aktiem. Viesus informē par pareizas notekūdeņu savākšanas nepieciešamību un pienākumiem no viņu pārvietojamiem mājokļiem.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī dokumentāciju par savienojumu ar vietējo notekūdeņu attīrīšanas iekārtu vai, attiecīgā gadījumā, par savu notekūdeņu attīrīšanas sistēmu, kā arī viesiem paredzēto dokumentāciju par notekūdeņu savākšanu.

18. Notekūdeņu plāns

Kempings pieprasa vietējam notekūdeņu apsaimniekošanas dienestam tā notekūdeņu plānu un, ja tāds ir, ievēro to.

Novērtēšana un pārbaude: pieteikuma iesniedzējs iesniedz vēstuli, kura nosūtīta vietējam notekūdeņu apsaimniekošanas dienestam un kurā pieprasa vietējo notekūdeņu izstrādāto plānu, un saņemto atbildi. Ja šāds plāns ir, pieteikuma iesniedzējs iesniedz dokumentāciju par veiktajiem pasākumiem, lai to ievērotu.

MAZGĀŠANAS UN DEZINFEKCIJAS LĪDZEKĻI

19. Ķīmiskās tualetes savākšanas punkts

Ja kempings ir pievienots pūdētavai, ķīmisko tualešu atkritumus atsevišķi vai citādi korektā veidā savāc un apstrādā. Ja kempings ir pievienots sabiedriskajam kanalizācijas tīklam, jānodrošina tikai īpaša gremdētava vai iznīcināšanas iekārta, kas novērš izšļakstīšanos.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, iekļaujot visas īpašās pašvaldības prasības šo atkritumu savākšanai kopā ar dokumentāciju par ķīmisko gremdētavu.

20. Dezinfekcijas līdzekļi

Dezinfekcijas līdzekļus izmanto tikai, ja nepieciešams atbilst tiesiskajām veterinārsanitārajām prasībām.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī norādi par to, kur un kad izmantoti dezinfekcijas līdzekļi.

21. Darbinieku apmācība par mazgāšanas un dezinfekcijas līdzekļu izmantošanu

Darbiniekus apmāca nepārsniegt ieteicamo mazgāšanas un dezinfekcijas līdzekļu daudzumu, kas norādīts uz iepakojuma.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī sīkāku informāciju par atbilstošo apmācību.

ATKRITUMI

22. Atkritumu šķirošana, ko veic viesi

Paredz atbilstošas tvertnes, lai viesi varētu šķirot atkritumus attiecīgi vietējai vai valsts sistēmai. Kempinga dažādās vietās skaidri pieejama un viegli saprotama informācija aicina viesus šķirot savus atkritumus. Konteineri, kas ir paredzēti atkritumu šķirošanai, ir tikpat viegli pieejami kā kopējo atkritumu tvertnes.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī sīkāku informāciju par tvertnēm un zīmju/informācijas un kempinga konteineru izvietojuma plāna eksemplāru.

23. Bīstamie atkritumi

Darbinieki šķiro bīstamos atkritumus, kas uzskaitīti Komisijas 2000. gada 3. maija Lēmumā 2000/532/EK, ar ko aizstāj Lēmumu 94/3/EK, ar kuru izveidots atkritumu saraksts saskaņā ar 1. panta a) apakšpunktu Padomes Direktīvā 75/442/EEK par atkritumiem, un Padomes Lēmumu 94/904/EK, ar kuru izveidots bīstamo atkritumu saraksts saskaņā ar 1. panta 4. punktu Padomes Direktīvā 91/689/EEK par bīstamajiem atkritumiem (5) un tā turpmākajos grozījumos, kā arī organizē atbilstošu aizvākšanu. Šeit iekļauti toneri, krāsu kasetnes, dzesēšanas iekārtas un elektroiekārtas, baterijas, medikamenti, tauki/eļļas utt. Viesiem jābūt pieejamai informācijai attiecībā uz pareizu bīstamo atkritumu savākšanu.

Ja pašvaldība neparedz bīstamo atkritumu iznīcināšanu, pieteikuma iesniedzējs katru gadu iesniedz pašvaldības deklarāciju, ka tajā nav bīstamo atkritumu iznīcināšanas sistēmas.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī kempingā radīto bīstamo atkritumu sarakstu un norādi par veidu, kādā tos apstrādā, šķiro, savāc un iznīcina, ietverot attiecīgos līgumus ar trešām personām. Attiecīgā gadījumā pieteikuma iesniedzējs katru gadu iesniedz pašvaldības atbilstošo deklarāciju.

24. Atkritumu šķirošana

Darbinieki šķiro atkritumus kategorijās, ko vietējās vai valsts atkritumu apsaimniekošanas iekārtas var apstrādāt atsevišķi. Ja vietējā administratīvā vadība nepiedāvā atsevišķu atkritumu savākšanu un/vai iznīcināšanu, kempings tai rakstveidā pauž vēlmi šķirot atkritumus un pauž bažas par atsevišķas savākšanas un/vai iznīcināšanas neesamību.

Pieprasījumu pašvaldībai par atkritumu atsevišķu savākšanu un/vai iznīcināšanu iesniedz reizi gadā.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī norādi par pašvaldībā pieņemto bīstamo atkritumu dažādajām kategorijām un procedūrām kempingā minēto kategoriju atkritumu savākšanai, šķirošanai, apstrādei un iznīcināšanai, un/vai attiecīgajiem līgumiem ar privātām aģentūrām. Atbilstošā gadījumā pieteikuma iesniedzējs katru gadu iesniedz attiecīgo deklarāciju pašvaldībai.

25. Atkritumu pārvadāšana

Ja vietējās atkritumu apsaimniekošanas iestādes nesavāc atkritumus kempingā vai tā tuvumā, tūristu mītne nodrošina tās atkritumu pārvadāšanu uz piemērotu vietu, kas ir pēc iespējas tuvāk.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī norādi par piemērotajām vietām, pārvadāšanas kārtību un attiecīgajiem attālumiem.

26. Vienreizējās lietošanas izstrādājumi

Ja vien tas nav paredzēts ar tiesību aktiem, nevienu no šādiem vienreizējās lietošanas izstrādājumiem kempinga īpašnieks nenodrošina iznomājamā naktsmītnē un veikalos:

“vienreizējās lietošanas” tualetes piederumi (piem., šampūns, ziepes, dušas cepurīte, u.c.). Saskaņā ar vietējo un valsts sistēmu tajās vietās, kur izmanto citus vienreizlietojamos ražojumus, nodrošina īpašus konteinerus šādu iepakojumu savākšanai.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī norādi par to, kurus no šādiem vienreizlietojamiem izstrādājumiem izmanto un kādi tiesību akti to nosaka, un atkritumu savākšanas sistēmas un veida aprakstu.

CITI PAKALPOJUMI

27. Nesmēķēšana kopējās telpās

Visās kopējās iekštelpās ir pieejama zona, kurā aizliegts smēķēt.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam.

28. Sabiedriskais transports

Viesiem un darbiniekiem ir viegli pieejama informācija par to, kā ar sabiedrisko transportu nokļūt līdz kempingam un citiem vietējiem galamērķiem. Ja nav piemērota sabiedriskā transporta, sniedz arī informāciju par citiem videi draudzīgiem transporta veidiem.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī pieejamo informatīvo materiālu eksemplārus.

VISPĀRĒJA APSAIMNIEKOŠANA

Pieteikuma iesniedzēji ar vides vadības sistēmu, kura reģistrēta EMAS vai sertificēta saskaņā ar ISO 14 001, automātiski atbilst obligātajiem vispārējiem apsaimniekošanas kritērijiem. Šādos gadījumos reģistrācija EMAS vai ISO 14 001 sertifikācija ir atbilstības pārbaude šiem kritērijiem.

29. Vispārēja apkope un apkalpošana

Visas iekārtas, kuras izmanto, lai sniegtu kempinga pakalpojumu, apkalpo un apkopj atbilstoši tiesību aktiem un, ja vajadzīgs citādi, minēto darbu veic tikai kvalificēts personāls.

Par kritērijos ietvertajām iekārtām kempinga vadītājs saņem tehniķa rakstveida deklarāciju par apkopes pārbaužu biežumu, kāds paredzēts tiesību aktos.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī iekārtu un personu/ sabiedrību sarakstu, kas veic apkopi.

30. Apkures katlu apkope un apkalpošana

a) Apkures katlu apkopi un apkalpošanu veic vismaz reizi gadā vai biežāk, ja to pieprasa tiesību akti vai vajadzība, un to veic atbilstoši kvalificēti profesionāļi pēc IEC un valsts standartiem, ja tos piemēro, vai atbilstoši ražotāja norādījumiem.

b) Reizi gadā veic testēšanu attiecībā uz to, vai ir ievēroti efektivitātes līmeņi, kas noteikti Direktīvā 92/42/EEK, valsts tiesību aktos vai ražotāja norādījumos, un vai emisijas nepārsniedz tiesību aktos paredzētos ierobežojumus. Ja apkopes testi uzrāda, ka iepriekšminētie nosacījumi nav izpildīti, tūlīt veic uzlabojošus pasākumus.

Novērtēšana un pārbaude: pieteikuma iesniedzējs iesniedz deklarāciju par atbilstību abām minētā kritērija daļām, kā arī apkures katlu un to apkopes programmas aprakstu, un ziņas par personām/sabiedrībām, kas veic apkopi, un par to, kas ir pārbaudīts apkopē.

31. Politikas noteikšana un rīcības programma

Vadībai ir vides politika, un tā izstrādā vienkāršu vides politikas pārskatu un precīzu rīcības programmu, lai nodrošinātu vides politikas īstenošanu.

Rīcības programmā norāda vides mērķus, kas attiecas uz enerģiju, ūdeni, ķīmiskām vielām un atkritumiem un ko nosaka ik pēc diviem gadiem, ņemot vērā B iedaļas kritērijus. Tajā norāda personu, kura kempingā ir atbildīga par vides jautājumiem un kura atbild par vajadzīgās rīcības veikšanu un mērķu sasniegšanu. Viesus aicina paust atsauksmes un atbildes, un tās jāņem vērā.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī vides politikas, politikas pārskata un rīcības programmas eksemplārus un procedūras, ar kurām ņem vērā viesu ieguldījumu.

32. Darbinieku apmācība

Kempinga vadība darbiniekiem nodrošina informāciju un apmācību, ietverot rakstveidā norādītas procedūras vai rokasgrāmatas, lai nodrošinātu vides pasākumu īstenošanu un lai veicinātu izpratni par videi draudzīgāku rīcību. Atbilstošu apmācību nodrošina visiem jaunajiem darbiniekiem četrās nedēļās pēc darba tiesisko attiecību nodibināšanas un visiem darbiniekiem vismaz vienu reizi gadā.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī sīkāku informāciju par apmācības programmu, tās saturu un norādi par darbiniekiem, kuri pabeiguši apmācības, kādas un kad.

33. Informācija viesiem

Kempinga vadība nodrošina informāciju viesiem par tā vides politiku, iekļaujot drošības un ugunsdrošības aspektus, veikto rīcību un ES ekomarķējumu. Viesu reģistrācijas vietā viesiem aktīvi piedāvā informāciju kopā ar anketu, kurā ir iekļauti to uzskati par kempinga apkārtējās vides aspektiem. Norādēm, kas aicina atbalstīt vides mērķus, jābūt labi redzamām, jo īpaši kopējās telpās un iznomājamās naktsmītnēs.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī informācijas un viesiem paredzēto norāžu eksemplārus un norāda procedūras, kas paredzētas anketu izplatīšanai un savākšanai, kā arī atbilžu ņemšanai vērā.

34. Enerģijas un ūdens patēriņa dati

Kempingos ir noteikta kārtība kopējā enerģijas patēriņa (kWh), elektroenerģijas un citu enerģijas resursu patēriņa (kWh) un ūdens patēriņa (litros) datu vākšanai un uzraudzīšanai.

Datus vāc pēc katra saņemtā rēķina un vismaz reizi trijos mēnešos par laika posmu, kad kempings ir atvērts, kā arī izsaka kā patēriņu par katru nakšņošanas reizi un katru iekštelpu m2. Kempings uzglabā iegūtos datus kompetentās iestādes, kas novērtē pieteikumu, pārbaudēm uz vietas.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī procedūru aprakstu. Pieteikumā tā iesniedzējs norāda datus par iepriekšminētajiem patēriņiem vismaz iepriekšējos trīs mēnešos (ja ir jau pieejami) un pēc tam reizi gadā iesniedz minētos datus par iepriekšējo gadu. Dzīvojamiem rajoniem (ilglaicīga apmešanās) nakšņošanu skaitu var novērtēt pēc īpašnieka/pārvaldnieka ieskatiem.

35. Citu datu vākšana

Kempingā ir procedūras datu vākšanai un uzraudzīšanai par ķīmisko vielu patēriņu, ko izsaka kg un/vai litros, precizējot, vai ražojums ir koncentrēts vai ne, un radīto atkritumu apjomu (litri un/vai kilogrami nešķirotu atkritumu).

Datus vāc vismaz reizi sešos mēnešos, kā arī izsaka kā patēriņu vai radīto apjomu uz katru nakšņošanas reizi un uz katru iekštelpu m2. Rezultātus kempings glabā kompetentās iestādes, kura novērtē pieteikumu, pārbaudēm uz vietas.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī procedūru aprakstu. Pieteikumā tā iesniedzējs norāda datus par iepriekšminētajiem patēriņiem par vismaz iepriekšējiem sešiem mēnešiem (ja ir jau pieejami) un pēc tam reizi gadā iesniedz minētos datus par iepriekšējo gadu. Pieteikuma iesniedzējs norāda sniegtos pakalpojumus un to, vai veļu mazgā tā telpās.

36. Informācija uz ekomarķējuma

Ekomarķējuma 2. ailē iekļauj šādu tekstu:

— pasākumi enerģijas un ūdens taupīšanai un atkritumu samazināšanai,

— vides vadības pasākumi vides rādītāju uzlabošanai,

— pasākumi ietekmes uz vidi ierobežošanai.

Novērtēšana un pārbaude: pieteikuma iesniedzējs iesniedz sava marķējuma paraugu, kā arī deklarāciju par atbilstību šim kritērijam.

B IEDAĻA

Kritēriji, kas minēti 2. panta 2. punktā

Visiem šajā iedaļā minētajiem kritērijiem piešķir noteiktu vērtību, kas izteikta punktos vai arī punktu daļās. Lai kempingu izvirzītu ekomarķējuma piešķiršanai, tam jāiegūst minimālais punktu skaits. Ja kempings kā savu pakalpojumu daļu nepiedāvā citas naktsmītnes, kas ir piemērotas viesiem naktsmītnes nodrošināšanai, minimālais nepieciešamais punktu skaits ir 16,5, bet, ja tas piedāvā citas naktsmītnes, tad 20.

Kopējam nepieciešamajam punktu skaitam pieskaita 1 punktu par katru no šādiem diviem piedāvātajiem papildu pakalpojumiem, kurus apsaimnieko kempings vai kuri pieder kempingam: ēdināšana (iekļaujot brokastis) un aktīvā atpūta. Aktīvā atpūta ietver saunas, peldbaseinus un citas tādas iekārtas, kas ir kempinga teritorijā, un tās zaļās zonas, kas nav kempinga teritorijā, piemēram, parki, meži un dārzi, kas ir pieejami viesiem.

ENERĢIJA

37. Elektrības ražošana, izmantojot fotoelementu, ūdeni un vēju (2 punkti)

Kempingam ir fotoelementu (saules paneļu) vai vietējās hidroelektriskās sistēmas vai vēja enerģijas elektroenerģijas ražošana, kas piegādā vai piegādās vismaz 20 % no gada kopējā elektroenerģijas patēriņa.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī dokumentāciju par fotoelementu, hidroelektrisko vai vēja enerģijas sistēmu un datiem par tās potenciālo un faktisko jaudu.

38. Apkure, izmantojot atjaunojamus enerģijas avotus (1,5 punkti)

Vismaz 50 % no kopējās enerģijas, kas izmantota iekštelpu apkurei vai karstā ūdens sildīšanai higiēnas vajadzībām, ir no atjaunojamiem enerģijas avotiem.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī datus par patērēto enerģiju iekštelpu apkurei un karstā ūdens sildīšanai un dokumentāciju, kurā uzrādīts, ka vismaz 50 % minētās enerģijas ir no atjaunojamiem enerģijas avotiem.

39. Apkures katla energoefektivitāte (1 punkts)

Tūristu mītnē ir četru zvaigžņu apkures katli, kā definēts Direktīvas 92/42/EEK 6. pantā.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī ziņojumu, ko sagatavo profesionālie tehniķi, kas atbild par apkures katlu tirdzniecību un/vai apkopi.

40. Apkures katla NOx emisijas (1,5 punkti)

Apkures katls ir 5. klases atbilstoši standartam EN 297 prA3, kas reglamentē NOx emisiju, un emitē mazāk par 70 mg NOx/kWh.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī ziņojumu vai tehnisko specifikāciju, ko sagatavo profesionālie tehniķi, kas atbild par apkures katlu tirdzniecību un/vai apkopi.

41. Centralizētā siltumapgāde (1 punkts)

Kempinga apkuri nodrošina centralizētā siltumapgāde.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī dokumentāciju, kurā uzrādīts pieslēgums centralizētajai siltumapgādei.

42. Koģenerācija (1,5 punkti)

Visu elektroenerģiju un apkuri sanitārajām labierīcībām, kopējām telpām un iznomājamām naktsmītnēm nodrošina koģenerācijas stacija. Ja kempinga pakalpojumam ir sava koģenerācijas stacija, šī stacija nodrošina 70 % kopējā apkures un elektroenerģijas patēriņa.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī dokumentāciju par koģenerācijas staciju.

43. Siltumsūknis (1,5 punkti)

Kempingā ir siltumsūknis, kas nodrošina apkuri un/vai gaisa kondicionēšanu.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī dokumentāciju par siltumsūkni.

44. Siltuma reģenerācija (2 punkti)

Kempingā ir siltuma reģenerācijas sistēma vienā (1 punkts) vai divās (2 punkti) no šādām kategorijām: dzesēšanas sistēmas, ventilatori, veļas mazgājamās mašīnas, trauku mazgājamās mašīnas, peldbaseins(-i), sanitāro labierīcību notekūdeņi.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī dokumentāciju par siltuma reģenerācijas sistēmām.

45. Siltuma regulēšana (1,5 punkti)

Temperatūra ir regulējama atsevišķi katrā kopējā telpā un iznomājamā naktsmītnē.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī dokumentāciju par siltuma regulēšanas sistēmām.

46. Ēku siltumizolācija (2 punkti)

Apkurināmu/kondicionēta gaisa ēku siltumizolācija kempingā ir labāka par to, kas noteikta minimālajās valsts prasībās, lai nodrošinātu enerģijas patēriņa būtisku samazinājumu.

Novērtēšana un pārbaude: pieteikuma iesniedzējs iesniedz attiecīgā enerģijas tehniķa deklarāciju par atbilstību šim kritērijam, kā arī dokumentāciju par siltumizolāciju un minimālajām valsts prasībām.

47. Gaisa kondicionēšana (1,5 punkti)

Gaisa kondicionēšanas sistēmai ir vismaz energoefektivitātes A klase, kā noteikts Direktīvā 2002/31/EK, vai ir atbilstoša energoefektivitāte.

Minēto kritēriju nepiemēro ierīcēm, kas var izmantot arī citus enerģijas avotus, vai ierīces siltuma pārnešanai no gaisa uz ūdeni un no ūdens uz ūdeni, vai agregāti ar jaudu (dzesēšanas jaudu), kas pārsniedz 12 kW.

Novērtēšana un pārbaude: pieteikuma iesniedzējs iesniedz tehnisko specifikāciju, ko sagatavojuši profesionālie tehniķi, kas atbild par gaisa kondicionēšanas sistēmas uzstādīšanu, pārdošanu un/vai apkopi.

48. Gaisa kondicionēšanas automātiska izslēgšana (1 punkts)

Jābūt automātiskai sistēmai, kas izslēdz iznomājamās naktsmītnes gaisa kondicionēšanu, ja atver logus.

Novērtēšana un pārbaude: pieteikuma iesniedzējs iesniedz tehnisko specifikāciju, ko sagatavojuši profesionālie tehniķi, kas atbild par gaisa kondicionēšanas sistēmas uzstādīšanu, pārdošanu un/vai apkopi.

49. Klimatam atbilstoša būvniecība (2 punkti)

Kempinga ēkas ir uzbūvētas saskaņā ar klimatam atbilstošas būvniecības principiem.

Novērtēšana un pārbaude: pieteikuma iesniedzējs iesniedz sīku paskaidrojumu par to, kā kempings atbilst šim kritērijam, kā arī atbilstošo dokumentāciju.

50. Energoefektīvi ledusskapji (1 punkts), trauku mazgājamās mašīnas (1 punkts), veļas mazgājamās mašīnas (1 punkts), žāvētāji/cilindra žāvētāji (1 punkts) un biroja iekārtas (1 punkts) (līdz 5 punktiem)

a) (1 punkts): visu mājsaimniecības ledusskapju efektivitāte ir A, A+ vai A++ klases atbilstoši Komisijas 2003. gada 3. jūlija Direktīvai 2003/66/EK, ar kuru groza Direktīvu 94/2/EK, ar ko īsteno Padomes Direktīvu 92/75/EEK attiecībā uz enerģijas etiķetēm mājsaimniecības elektriskajiem ledusskapjiem, saldētavām un to apvienojumiem (6), un visi frigobāri un minibāri ir vismaz C klases. Direktīva 2003/66/EK stājas spēkā 2004. gada 1. jūlijā. Novērtēšana un pārbaude: pieteikuma iesniedzējs iesniedz dokumentāciju, kurā norādīta visu ledusskapju un frigobāru vai minibāru enerģijas klase, norādot tos, kuriem ir ekomarķējums.

b) (1 punkts): visu mājsaimniecības trauku mazgājamo mašīnu energoefektivitāte ir A klases, kā noteikts Komisijas 1999. gada 26. februāra Direktīvā 1999/9/EK (7), ar kuru groza Direktīvu 97/17/EK, ar ko ievieš Padomes Direktīvu 92/75/EEK attiecībā uz mājsaimniecības trauku mazgāšanas mašīnu enerģijas marķēšanu. Novērtēšana un pārbaude: pieteikuma iesniedzējs iesniedz dokumentāciju, kurā norādīta visu trauku mazgājamo mašīnu enerģijas klase, norādot tās, kurām ir ekomarķējums. Piezīme: minēto kritēriju nepiemēro trauku mazgājamām mašīnām, uz kurām neattiecas Direktīva 1999/9/EK (piem., rūpnieciskām trauku mazgājamām mašīnām).

c) (1 punkts): visu mājsaimniecības veļas mazgājamo mašīnu energoefektivitāte ir A klases, kā noteikts Komisijas 1996. gada 17. decembra Direktīvā 96/89/EK (8) ar ko groza Direktīvu 95/12/EK, ar kuru īsteno Padomes Direktīvu 92/75/EEK par sadzīves veļas mazgājamo mašīnu enerģijas marķēšanu. Novērtēšana un pārbaude: pieteikuma iesniedzējs iesniedz dokumentāciju, kurā norādīta visu veļas mazgājamo mašīnu enerģijas klase, norādot tās, kurām ir ekomarķējums. Piezīme: minēto kritēriju nepiemēro veļas mazgājamām mašīnām, kuras nav ietvertas Direktīvā 96/89/EK (piem., rūpnieciskās veļas mazgājamās mašīnas).

d) (1 punkts): vismaz 80 % biroja iekārtu (personālie datori, monitori, faksi, printeri, skeneri, fotokopēšanas iekārtas) atbilst Energy Star, kā noteikts Eiropas Parlamenta un Padomes 2001. gada 6. novembra Regulā (EK) Nr. 2422/2001 par biroja iekārtu energoefektivitātes marķēšanas programmu (9). Novērtēšana un pārbaude: pieteikuma iesniedzējs iesniedz dokumentāciju, kurā norādīta biroja iekārtu atbilstība Energy Star , un/vai norāda tos personālos un portatīvos datorus, kuriem ir ekomarķējums.

e) (1 punkts): visu elektrisko cilindra žāvētāju energoefektivitāte ir A klases, kā noteikts Komisijas Direktīvā 1995/13/EK (10), ar kuru īsteno Padomes Direktīvu 92/75/EEK par sadzīves elektrisko cilindra žāvētāju enerģijas marķēšanu. Novērtēšana un pārbaude: pieteikuma iesniedzējs iesniedz dokumentāciju, kurā norādīta visu elektrisko cilindra žāvētāju enerģijas klase, norādot tos, kuriem ir ekomarķējums. Piezīme: minēto kritēriju nepiemēro elektriskajiem cilindra žāvētājiem, uz kuriem neattiecas Direktīva 1995/13/EK (piem., rūpnieciskiem cilindra žāvētājiem).

51. Elektriskie roku un matu žāvētāji ar kustības sensoru (1 punkts)

Visi elektriskie roku un matu žāvētāji ir aprīkoti ar kustības sensoriem vai tiem ir piešķirts ISO I veida ekomarķējums.

Novērtēšana un pārbaude: pieteikuma iesniedzējs iesniedz apliecinošu dokumentāciju par to, kā kempings atbilst šim kritērijam.

52. Ledusskapju izvietojums (1 punkts)

Virtuves, kioska un veikala ledusskapi(-jus) izvieto un noregulē atbilstoši energotaupības principiem.

Novērtēšana un pārbaude: pieteikuma iesniedzējs iesniedz sīku paskaidrojumu par to, kā kempings atbilst šim kritērijam.

53. Automātiska apgaismojuma izslēgšana iznomājamās naktsmītnēs (1 punkts)

Automātiskās sistēmas, kas izslēdz apgaismojumu, kad viesi iziet no naktsmītnes, uzstāda 80 % kempinga iznomājamās naktsmītnēs.

Novērtēšana un pārbaude: pieteikuma iesniedzējs iesniedz tehnisko specifikāciju, ko sagatavojuši profesionālie tehniķi, kuri atbild par minēto sistēmu uzstādīšanu un/vai apkopi.

54. Saunas taimeris (1 punkts)

Visās saunās ir uzstādīti taimeri.

Novērtēšana un pārbaude: pieteikuma iesniedzējs iesniedz tehnisko specifikāciju, ko sagatavojuši profesionālie tehniķi, kuri atbild par minēto sistēmu uzstādīšanu un/vai apkopi.

55. Peldbaseina ūdens apsildīšana ar atjaunojamiem enerģijas avotiem (1,5 punkti)

Peldbaseina ūdens sildīšanai patērētā enerģija ir iegūta no atjaunojamiem enerģijas avotiem. Vismaz 50 %: (1 punkts), 100 %: 1,5 punkti.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī datus par patērēto enerģiju peldbaseina ūdens sildīšanai un dokumentāciju, kurā norādīts patērētās enerģijas apjoms, kas ir no atjaunojamiem enerģijas avotiem.

56. Automātiska ārējā apgaismojuma izslēgšana (1,5 punkti)

Ārējo apgaismojumu, kas nav nepieciešams drošības iemeslu dēļ, izslēdz automātiski pēc noteikta laika vai arī ieslēdz ar kustības sensora palīdzību.

Novērtēšana un pārbaude: pieteikuma iesniedzējs iesniedz tehnisko specifikāciju, ko sagatavojuši profesionālie tehniķi, kuri atbild par minēto sistēmu uzstādīšanu un/vai apkopi.

ŪDENS

57. Lietus ūdens (1,5 punkti) un pārstrādāta ūdens (1,5 punkti) izmantošana

a) (1,5 punkti): lietus ūdeni savāc un izmanto nolūkiem, kas nav saistīti ar higiēnu vai dzeršanu. Novērtēšana un pārbaude: pieteikuma iesniedzējs iesniedz sīku paskaidrojumu par to, kā kempings atbilst šim kritērijam, kā arī atbilstošu apliecinošo dokumentāciju un attiecīgas garantijas, ka ūdens krājumus higiēnas un dzeršanas vajadzībām glabā pilnīgi atsevišķi.

b) (1,5 punkti): pārstrādāto ūdeni savāc un izmanto nolūkiem, kas nav saistīti ar higiēnu vai dzeršanu. Novērtēšana un pārbaude: pieteikuma iesniedzējs iesniedz sīku paskaidrojumu par to, kā kempings atbilst šim kritērijam, kā arī atbilstošu apliecinošo dokumentāciju un attiecīgas garantijas, ka ūdens krājumus higiēnas un dzeršanas vajadzībām glabā pilnīgi atsevišķi.

58. Āra platību automātiskās laistīšanas sistēmas (1 punkts)

Kempingā izmanto automātisku sistēmu, kas optimizē laistīšanas laikus un ūdens patēriņu āra augiem/zaļumiem.

Novērtēšana un pārbaude: pieteikuma iesniedzējs iesniedz sīku paskaidrojumu par to, kā kempings atbilst šim kritērijam, kā arī atbilstošu apliecinošo dokumentāciju.

59. Ūdens plūsma no krāniem un dušām (1,5 punkti)

Vidējā plūsma no visiem krāniem un dušām, izņemot vannas krānus, nepārsniedz 8 litrus/minūtē.

Novērtēšana un pārbaude: pieteikuma iesniedzējs iesniedz sīku paskaidrojumu par to, kā kempings atbilst šim kritērijam, kā arī atbilstošu apliecinošo dokumentāciju.

60. Tualetes noskalošana (1,5 punkti)

Vismaz 80 % tualešu katrā noskalošanas reizē patērē sešus litrus ūdens vai mazāk.

Novērtēšana un pārbaude: pieteikuma iesniedzējs iesniedz sīku paskaidrojumu par to, kā kempings atbilst šim kritērijam, kā arī atbilstošu apliecinošo dokumentāciju.

61. Trauku mazgājamo mašīnu ūdens patēriņš (1 punkts)

Trauku mazgājamo mašīnu ūdens patēriņš (izteikts kā W(izmērītais)) ir zemāks nekā robežlielums, ko nosaka pēc turpmāk dotā vienādojuma, vai vienāds ar to, izmantojot to pašu testa metodi EN 50242 un programmu ciklu, kas izraudzīts Direktīvai 97/17/EK (11):

W(izmērītais) ≤ (0,625 × S) + 9,25

kur:

W(izmērītais)= līdz vienai decimālzīmei izteikts izmērītais trauku mazgājamās mašīnas ūdens patēriņš litros ciklā,

S= paredzētais trauku komplektu skaits trauku mazgājamā mašīnā.

Novērtēšana un pārbaude: pieteikuma iesniedzējs iesniedz tehnisko specifikāciju, ko sagatavojuši profesionālie tehniķi, kuri atbild par trauku mazgājamo mašīnu ražošanu, pārdošanu vai apkopi, vai pierādījumu, ka trauku mazgājamām mašīnām ir piešķirts Kopienas ekomarķējums.

62. Veļas mazgājamo mašīnu ūdens patēriņš (1 punkts)

Kempingā viesu vai personāla, vai kempinga veļas mazgāšanas pakalpojumu sniedzēja izmantotās veļas mazgājamās mašīnas patērē 12 litrus ūdens vai mazāk uz kg mazgājamās veļas, ko mēra saskaņā ar EN 60456:1999, izmantojot to pašu standarta 60 °C kokvilnas ciklu, kas izraudzīts Komisijas Direktīvai 95/12/EK (12).

Novērtēšana un pārbaude: pieteikuma iesniedzējs iesniedz tehnisko specifikāciju, ko sagatavojuši profesionālie tehniķi, kuri atbild par veļas mazgājamo mašīnu ražošanu, pārdošanu vai apkopi, vai pierādījumu, ka veļas mazgājamām mašīnām ir piešķirts Kopienas ekomarķējums. Kempinga vadība iesniedz veļas mazgāšanas pakalpojumu sniedzēja tehnisko dokumentāciju, kurā norādīts, ka to veļas mazgājamās mašīnas atbilst šim kritērijam.

63. Krāna ūdens temperatūra un plūsma (1 punkts)

Vismaz 80 % krānu ļauj precīzi un ātri regulēt ūdens temperatūru un plūsmu.

Novērtēšana un pārbaude: pieteikuma iesniedzējs iesniedz sīku paskaidrojumu par to, kā kempings atbilst šim kritērijam, kā arī atbilstošu apliecinošo dokumentāciju.

64. Dušas taimeris (1,5 punkti)

Visiem krāniem sanitārajās labierīcībās/kopējās telpās ir laika relejs/kustības sensors, kas pārtrauc ūdens plūsmu pēc noteikta laika vai, ja to neizmanto.

Novērtēšana un pārbaude: pieteikuma iesniedzējs iesniedz sīku paskaidrojumu par to, kā kempings atbilst šim kritērijam, kā arī atbilstošu apliecinošo dokumentāciju.

65. Peldbaseina pārklāšana (1 punkts)

Naktī vai, ja piepildīts peldbaseins netiek izmantots vairāk nekā vienu dienu, to apklāj, lai baseinā novērstu ūdens atdzišanu un samazinātu iztvaikošanu.

Novērtēšana un pārbaude: pieteikuma iesniedzējs iesniedz sīku paskaidrojumu par to, kā kempings atbilst šim kritērijam, kā arī atbilstošu apliecinošo dokumentāciju.

66. Ceļu kaisīšana (līdz 1,5 punktiem)

Ja nepieciešams kaisīt ceļus, izmanto mehāniskos līdzekļus vai smiltis/granti, lai padarītu kempinga ceļus drošus ledus/ sniega gadījumā (1,5 punkti).

Ķīmiskās ceļu kaisīšanas gadījumā izmanto vielas, ka nesatur vairāk nekā 1 % hlorīda jonu (Cl-) (1 punkts), vai ceļu kaisīšanas līdzekļus, kuriem piešķirts Kopienas ekomarķējums vai cits valsts vai reģionāls ISO I veida ekomarķējums (1,5 punkti).

Novērtēšana un pārbaude: pieteikuma iesniedzējs iesniedz sīku paskaidrojumu par to, kā kempings atbilst šim kritērijam, kā arī atbilstošu apliecinošo dokumentāciju.

67. Norādes par ūdens cietību (1 punkts)

Pie sanitārajām labierīcībām/veļas mazgājamajām mašīnām/trauku mazgājamajām mašīnām ir norādes par vietējā ūdens cietību, kas ļauj viesiem un darbiniekiem efektīvāk izmantot mazgāšanas līdzekļus, vai arī tiek izmantota automātiska dozēšanas sistēma, kas optimizē mazgāšanas līdzekļu izmantojumu atbilstoši ūdens cietībai.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī attiecīgo dokumentāciju, kā viesis ir informēts.

68. Ūdeni taupoši pisuāri (1,5 punkti)

Vismaz 50 % visiem pisuāriem ir bezūdens sistēma, vai visiem pisuāriem ir manuāla/elektroniska ūdens noskalošanas sistēma, kas pieļauj noskalot ar ūdeni vienu pisuāru tikai, kad tas izmantots.

Novērtēšana un pārbaude: pieteikuma iesniedzējs iesniedz sīku apliecinošo dokumentāciju par to, kā kempingā īsteno šo kritēriju.

69. Vietējās augu sugas, ko izmanto āra apzaļumošanai (1 punkts)

Visa veida āra apzaļumošanu un dzīvžogu izveidi veic ar vietējām augu valsts sugām.

Novērtēšana un pārbaude: pieteikuma iesniedzējs iesniedz saistīto specifikāciju tam, kā kempings atbilst šim kritērijam, kā arī eksperts iesniedz atbilstošu apliecinošo dokumentāciju.

70. Dvieļu un palagu mainīšana (1 punkts)

Viesis ir informēts par kempinga vides politiku, saskaņā ar kuru iznomājamajā naktsmītnē pēc viesa lūguma maina dvieļus un palagus, vai arī tos maina ierastā kārtībā reizi nedēļā zemākas klases naktsmītnē, vai divas reizes nedēļā augstākas klases naktsmītnē. To piemēro tikai tām iznomājamām naktsmītnēm, kuru pakalpojumos ir iekļauti dvieļi un/vai palagi.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī attiecīgo dokumentāciju, kurā norādīts, kā viesi informē.

BĪSTAMAS ĶIMIKĀLIJAS

71. Mazgāšanas līdzekļi (līdz 4 punktiem)

Vismaz 80 % (pēc svara) kempingā izmantoto līdzekļu trauku mazgāšanai ar rokām un/vai mazgāšanas līdzekļu trauku mazgājamām mašīnām un/vai veļas mazgāšanas līdzekļu un/vai universālo tīrīšanas līdzekļu ir piešķirts Kopienas ekomarķējums vai cits valsts vai reģionāls ISO I veida ekomarķējums (1 punkts par katru no šīm četrām mazgāšanas līdzekļu kategorijām).

Novērtēšana un pārbaude: pieteikuma iesniedzējs iesniedz datus un dokumentāciju (ietverot attiecīgos rēķinus), norādot šādu izmantoto produktu daudzumus un daudzumu, kuram ir ekomarķējums.

72. Iekštelpu krāsas un lakas (1 punkts)

Vismaz 50 % kempinga ēku un iznomājamo naktsmītņu iekštelpu, izņemot iznomājamu dzīvojamo piekabju un dzīvojamo transportlīdzekļu, krāsojuma veikts ar iekštelpu krāsām un lakām, kurām piešķirts Kopienas ekomarķējums vai citi valsts vai reģionāli ISO I veida ekomarķējumi.

Novērtēšana un pārbaude: pieteikuma iesniedzējs iesniedz datus un dokumentāciju (ietverot attiecīgos rēķinus), norādot šādu izmantoto produktu daudzumus un daudzumu, kuram ir ekomarķējums.

73. Automobiļu mazgāšana tikai īpaši aprīkotās vietās (1 punkts)

Automobiļu mazgāšana nav atļauta vai ir atļauta vietās, kuras ir īpaši aprīkotas, lai savāktu izmantoto ūdeni un mazgāšanas līdzekļus un novadītu tos kanalizācijas tīklā.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī atbilstošu apliecinošo dokumentāciju.

74. Mākslīgo grila aizdedzināšanas līdzekļu alternatīvu atbalsts (1 punkts)

Lai neizmantotu mākslīgos grila aizdedzināšanas līdzekļus, veikalos pārdod alternatīvus produktus, piemēram, rapša sēklu eļļu, kaņepāju produktus.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam.

75. Peldbaseinu dezinficējošo līdzekļu dozēšana (1 punkts)

Peldbaseinā ir automātiska dozēšanas sistēma, kas izmanto minimālu dezinficējošo līdzekļu daudzumu atbilstošam higiēnas rezultātam.

Novērtēšana un pārbaude: pieteikuma iesniedzējs iesniedz tehnisko dokumentāciju par automātisko dozēšanas sistēmu.

76. Mehāniskā tīrīšana (1 punkts)

Kempingā noteiktas precīzas procedūras tīrīšanai bez ķīmiskām vielām, piemēram, mikrošķiedru produktu vai citu tīrīšanas materiālu, kas nesatur ķīmiskas vielas, izmantošana vai citu darbību veikšana ar līdzīgu iedarbību.

Novērtēšana un pārbaude: pieteikuma iesniedzējs iesniedz sīku paskaidrojumu par to, kā kempings atbilst šim kritērijam, kā arī attiecīgā gadījumā atbilstošu apliecinošo dokumentāciju.

77. Ekoloģiski tīri dārzi (2 punkti)

Āra platības apsaimnieko vai nu bez jebkādas pesticīdu izmantošanas vai atbilstoši bioloģiskās lauksaimniecības principiem, kā noteikts Padomes 1991. gada 24. jūnija Regulā (EEK) Nr. 2092/91 par lauksaimniecības produktu bioloģisko ražošanu un norādēm par to uz lauksaimniecības produktiem un pārtikas produktiem (13) un tās turpmākos grozījumos vai kā paredzēts valsts tiesību aktos vai atzītās valsts bioloģiskās shēmās.

Novērtēšana un pārbaude: pieteikuma iesniedzējs iesniedz sīku paskaidrojumu par to, kā kempings atbilst šim kritērijam, kā arī attiecīgā gadījumā atbilstošu apliecinošo dokumentāciju.

78. Insektu un kaitēkļu atbaidāmvielas (līdz 2 punktiem)

Naktsmītņu arhitektūra, kā arī veterinārsanitārā prakse (piemēram, ēkas uz koka kājām, lai novērstu žurku iekļūšanu ēkās, moskītu tīklu un spirāļu izmantošana) nodrošina, ka insektu un kaitēkļu atbaidāmvielas kempingā izmanto ārkārtīgi minimālos apmēros (1 punkts.)

Izmantojot tikai tās insektu un kaitēkļu atbaidāmvielas, kuras var izmantot bioloģiskajā lauksaimniecībā (kas noteikts Regulā (EEK) Nr. 2092/91) vai kurām ir piešķirts Kopienas ekomarķējums, vai citi valsts vai reģionāls ISO I veida ekomarķējumi (1 punkts).

Novērtēšana un pārbaude: pieteikuma iesniedzējs iesniedz sīku paskaidrojumu par to, kā kempings atbilst šim kritērijam, kā arī attiecīgā gadījumā atbilstošu apliecinošo dokumentāciju.

ATKRITUMI

79. Kompostēšana (līdz 3 punktiem)

Kempingā šķiro attiecīgos organiskos atkritumus (dārza atkritumi – 2 punkti; virtuves atkritumi – 1 punkts) un nodrošina, ka tos kompostē atbilstoši vietējas iestādes pamatnostādnēm (piem., to veic pašvaldība, pati tūristu mītne vai privāta aģentūra).

Novērtēšana un pārbaude: pieteikuma iesniedzējs iesniedz sīku paskaidrojumu par to, kā kempings atbilst šim kritērijam, kā arī attiecīgā gadījumā atbilstošu apliecinošo dokumentāciju.

80. Vienreizējai lietošanai paredzētas dzērienu kārbas (2 punkti)

Ja to nepieprasa tiesību akti, vienreizējai lietošanai paredzētās dzērienu kārbas nepiedāvā teritorijā, kura pieder tūristu mītnei vai kuru tieši apsaimnieko kempings.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī attiecīgā gadījumā norādi par to, kurus no šādiem vienreizējai lietošanai paredzētiem izstrādājumiem izmanto un kādi tiesību akti to nosaka.

81. Brokastu/pārtikas iepakošana un vienreizējai lietošanai paredzētas preces (2 punkti)

Brokastīm vai citām ēdienreizēm neizmanto atsevišķu porciju iepakošanu un vienreizējai lietošanai paredzētas krūzes, šķīvjus un galda piederumus.

Novērtēšana un pārbaude: pieteikuma iesniedzējs iesniedz sīku paskaidrojumu par to, kā kempings atbilst šim kritērijam, kā arī atbilstošu apliecinošo dokumentāciju.

82. Tauku/eļļu iznīcināšana (līdz 3 punktiem)

Ir uzstādīti tauku atdalītāji un pannu tauki/eļļas un cepamie tauki/eļļas ir savākti un atbilstoši iznīcināti (2 punkti). Viesiem ir piedāvāta atbilstoša tauku/eļļas iznīcināšana (1 punkts).

Novērtēšana un pārbaude: pieteikuma iesniedzējs iesniedz sīku paskaidrojumu par to, kā kempings atbilst šim kritērijam, kā arī atbilstošu apliecinošo dokumentāciju.

83. Izpilējušās eļļas savākšana (1 punkts)

Eļļu vai tamlīdzīgas vielas, kas izpilējušas no autostāvvietā stāvošiem transportlīdzekļiem, savāc un atbilstošā veidā iznīcina.

Novērtēšana un pārbaude: pieteikuma iesniedzējs iesniedz sīku paskaidrojumu par to, kā kempings atbilst šim kritērijam, kā arī atbilstošu apliecinošo dokumentāciju.

84. Lietotas tekstilpreces, mēbeles un citi izstrādājumi (līdz 3 punktiem)

Lietotas mēbeles, tekstilpreces un citus izstrādājumus, piemēram, elektronisko aprīkojumu pārdod vai atdod labdarības iestādēm vai citām apvienībām, kas savāc un no jauna sadala šādas preces.

Novērtēšana un pārbaude: pieteikuma iesniedzējs iesniedz sīku paskaidrojumu par to, kā kempings atbilst šim kritērijam, kā arī atbilstošu apliecinošo dokumentāciju no asociācijām.

CITI PAKALPOJUMI

85. Satiksmes regulēšana kempingā (1 punkts)

Visu transportu (gan viesu, gan arī apkalpes/transportēšanas vajadzībām) kempingā ierobežo līdz noteiktām stundām un zonām.

Novērtēšana un pārbaude: pieteikuma iesniedzējs iesniedz sīku paskaidrojumu par to, kā kempings atbilst šim kritērijam, kā arī atbilstošu apliecinošo dokumentāciju.

86. Satiksme kempingā (1 punkts)

Kempingā transportēšanas un apkopes vajadzībām kempinga vadība neizmanto iekšdedzes dzinēja transportlīdzekļus.

Novērtēšana un pārbaude: pieteikuma iesniedzējs iesniedz paskaidrojumu par to, kā kempings atbilst šim kritērijam, kā arī atbilstošu apliecinošo dokumentāciju.

87. Kempinga transporta ratiņi viesiem (1 punkts)

Viesu rīcībā bez maksas bagāžas transportēšanai, kā arī iepirkšanās nolūkiem uz vietas ir ratiņi vai citi nemotorizēti transportlīdzekļi.

Novērtēšana un pārbaude: pieteikuma iesniedzējs iesniedz paskaidrojumu par to, kā kempings atbilst šim kritērijam, kā arī atbilstošu apliecinošo dokumentāciju.

88. Nesegtas virsmas (1 punkts)

Vismaz 90 % kempinga virsmas nav pārklāta ar asfaltu/cementu vai citiem blīvējošiem materiāliem, kas kavē atbilstošu augsnes drenāžu un ventilāciju.

Novērtēšana un pārbaude: pieteikuma iesniedzējs iesniedz paskaidrojumu par to, kā kempings atbilst šim kritērijam, kā arī atbilstošu apliecinošo dokumentāciju.

89. Jumtu apzaļumošana (1,5 punkti)

Vismaz 50 % kempinga ēkas ar atbilstošiem jumtiem (lēzeni jumti vai jumti ar nelielu slīpumu) apsēj ar zāli vai apstāda.

Novērtēšana un pārbaude: pieteikuma iesniedzējs iesniedz paskaidrojumu par to, kā kempings atbilst šim kritērijam, kā arī atbilstošu apliecinošo dokumentāciju.

90. Saziņa un izglītošana vides jomā (līdz 3 punktiem)

Kempings viesiem nodrošina saziņu un izglītošanu vides jomā par vietējo bioloģisko dažādību, ainavu un dabas saglabāšanas pasākumiem (1,5 punkti). Viesu izklaide ietver elementus izglītošanai vides jomā (1,5 punkti).

Novērtēšana un pārbaude: pieteikuma iesniedzējs iesniedz sīku paskaidrojumu par to, kā kempings atbilst šim kritērijam, kā arī atbilstošu apliecinošo dokumentāciju.

91. Smēķēšanas aizliegums kopējās telpās un iznomājamajā naktsmītnē (1 punkts)

Smēķēšana nav atļauta vismaz 50 % kopējās iekštelpās un 50 % iznomājamajās naktsmītnēs.

Novērtēšana un pārbaude: pieteikuma iesniedzējs norāda telpu skaitu un veidu, kā arī norāda to, kurās no tām ir smēķēšanas aizliegums.

92. Velosipēdi (1,5 punkti)

Viesiem ir pieejami velosipēdi. (Vismaz 2 velosipēdi uz 50 telts vietām un/vai iznomājamām naktsmītnēm).

Novērtēšana un pārbaude: pieteikuma iesniedzējs iesniedz paskaidrojumu par to, kā kempings atbilst šim kritērijam.

93. Vairākkārt lietojamas vai atkārtoti pildāmas pudeles (līdz 3 punktiem)

Kempingā piedāvā dzērienus vairākkārt lietojamās/ atkārtoti pildāmās pudelēs: bezalkoholiskos dzērienus (1 punkts), alu (1 punkts), ūdeni (1 punkts).

Novērtēšana un pārbaude: pieteikuma iesniedzējs iesniedz sīku paskaidrojumu par to, kā kempings atbilst šim kritērijam, kā arī atbilstošu apliecinošo dokumentāciju no pudeļu piegādātājiem.

94. Papīra ražojumi (līdz 2 punktiem)

Vismaz 50 % no izmantotā tualetes papīra/salvešu un/vai biroja papīra ir piešķirts Kopienas ekomarķējums vai cits valsts vai reģionāls ISO I veida ekomarķējums (1 punkts par katru no šīm divām papīra ražojumu kategorijām).

Novērtēšana un pārbaude: pieteikuma iesniedzējs iesniedz datus un dokumentāciju (ietverot attiecīgos rēķinus), norādot šādu izmantoto produktu daudzumus un daudzumu, kuram ir ekomarķējums.

95. Ilglietojamās preces (līdz 3 punktiem)

Vismaz 10 % jebkuras kategorijas ilglietojamo preču (piemēram, gultas veļai, dvieļiem, galda veļai, personālajiem datoriem, portatīvajiem datoriem, televizoriem, matračiem, mēbelēm, veļas mazgājamām mašīnām, trauku mazgājamām mašīnām, ledusskapjiem, putekļsūcējiem, cietajiem grīdas segumiem, spuldzēm), kas ir kempingā, iekļaujot iznomājamās naktsmītnes, ir piešķirts Kopienas ekomarķējums vai cits valsts vai reģionālais ISO I veida ekomarķējums (1 punkts par katru no šīm divām ilglietojamo preču kategorijām).

Novērtēšana un pārbaude: pieteikuma iesniedzējs iesniedz datus un dokumentus, norādot tūristu mītnei piederošu šādu produktu daudzumus un daudzumu, kuram ir ekomarķējums.

96. Vietējie pārtikas produkti (līdz 4,5 punktiem)

Katrā ēdienreizē, tostarp brokastīs (1,5 punkti) un veikalā (1,5 punkti), piedāvā vismaz divus pārtikas produktus, kuriem ir vietēja izcelsme.

Attiecīgos gadījumos vietējo apdraudēto sugu patēriņu, piemēram, īpašas zivju un vēžveidīgo sugas un “visa veida medījumus” aizliedz (1,5 punkti).

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī atbilstošu apliecinošo dokumentāciju.

97. Ekoloģiski tīra pārtika (līdz 2 punktiem)

Vismaz divu ēdienu (1 punkts) un vismaz četru produktu, kurus pārdod veikalā (1 punkts), galvenās sastāvdaļas ir ražotas ar bioloģiskās lauksaimniecības paņēmieniem, kā noteikts Regulā (EEK) Nr. 2092/91.

Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī atbilstošu apliecinošo dokumentāciju.

VISPĀRĒJA VADĪBA

98. Kempinga EMAS reģistrācija (3 punkti), ISO sertifikācija (1,5 punkti)

Kempings ir reģistrēts Kopienas vides vadības un audita sistēmā (EMAS) (3 punkti) vai sertificēts atbilstoši ISO 14 001 (1,5 punkti).

Novērtēšana un pārbaude: pieteikuma iesniedzējs iesniedz atbilstošus pierādījumus par reģistrāciju EMAS vai ISO 14 001.

99. Piegādātāju EMAS reģistrācija (1,5 punkti) vai ISO sertifikācija (1 punkts)

Vismaz viens no kempinga galvenajiem piegādātājiem vai pakalpojumu sniedzējiem ir reģistrēts EMAS (1,5 punkti) vai sertificēts atbilstoši ISO 14 001 (1 punkts).

Novērtēšana un pārbaude: pieteikuma iesniedzējs iesniedz atbilstošus pierādījumus par to, ka vismaz vienam no tā galvenajiem piegādātājiem ir EMAS reģistrācija vai ISO 14 001 sertifikācija.

100. Apakšuzņēmēju atbilstība A iedaļas kritērijiem (līdz 2 punktiem)

Visiem apakšuzņēmējiem saistībā ar diviem papildu pakalpojumiem (ēdināšana, izklaides pasākumi) jāatbilst vismaz pašreizējā ekomarķējuma īpašajiem pakalpojumiem piemērojamajiem A iedaļas kritērijiem (1 punkts par katru kempingā sniegto pakalpojumu).

Novērtēšana un pārbaude: pieteikuma iesniedzējs iesniedz attiecīgos nolīgumu dokumentus ar saviem apakšuzņēmējiem saistībā ar to atbilstību obligātajiem kritērijiem.

101. Enerģijas un ūdens skaitītāji (līdz 2 punktiem)

Kempingā ir uzstādīti enerģijas un ūdens papildu skaitītāji, lai nodrošinātu datu vākšanu par patēriņu dažādās darbībās vai iekārtās (1 punkts). Visām telts vietām ir katrai savi enerģijas un ūdens skaitītāji (1 punkts).

Novērtēšana un pārbaude: pieteikuma iesniedzējs iesniedz sīku paskaidrojumu par to, kā kempings atbilst šim kritērijam, kā arī savākto datu analīzi (ja tā jau ir pieejama).

102. Papildu pasākumi vides jomā (maksimāli 3 punkti)

Vai nu:

a) papildu pasākumi vides jomā (līdz 1,5 punktiem par katru, maksimāli 3 punkti). Kempinga vadība veic papildu pasākumus tiem pasākumiem, kas ir nodrošināti, izmantojot A iedaļā un šajā iedaļā minētos kritērijus, lai uzlabotu kempinga vides rādītājus. Kompetentā iestāde, kura novērtē pieteikumu, par šādiem pasākumiem piešķir punktus, kas nepārsniedz 1,5 punktus par katru pasākumu. Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī pilnu aprakstu par katru papildu pasākumu, par kuru pieteikuma iesniedzējs vēlas, lai to ņemtu vērā.

Vai:

b) ekomarķējuma piešķiršana (3 punkti) – kempingam piešķir vienu no valsts vai reģionālajiem ISO I veida ekomarķējumiem. Novērtēšana un pārbaude: pieteikuma iesniedzējs iesniedz atbilstošu pierādījumu par ekomarķējuma piešķiršanu.

(1) OV L 283, 27.10.2001., 33. lpp.

(2) OV L 167, 22.6.1992., 17. lpp.

(3) OV L 86, 3.4.2002., 26. lpp.

(4) OV L 71, 10.3.1998., 1. lpp.

(5) OV L 226, 6.9.2000., 3. lpp.

(6) OV L 170, 9.7.2003., 10. lpp.

(7) OV L 56, 4.3.1999., 46. lpp.

(8) OV L 338, 28.12.1996., 85. lpp.

(9) OV L 332, 15.12.2001., 1. lpp.

(10) OV L 136, 21.6.1995., 28. lpp.

(11) OV L 118, 7.5.1997., 1. lpp.

(12) OV L 136, 21.6.1995., 1. lpp.

(13) OV L 198, 22.7.1991., 1. lpp.